SL Uradni list Evropske unije C 347/19

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 347/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ROSÉE DES PYRÉNÉES CATALANES“

EU št.: MULTI-PGI-0005-01343 – 23.4.2010

ZOP ( ) ZGO ( X )

1. Ime

„Rosée des Pyrénées Catalanes“

2. Država članica ali tretja država

Španija (skupni zahtevek, vložen skupaj s Francijo)

3. Opis kmetijskega proizvoda ali živila

3.1 Vrsta proizvoda

Skupina 1.1 Sveže meso (in klavnični izdelki)

3.2 Opis proizvoda, za katerega se uporablja ime iz točke 1

„Rosée des Pyrénées Catalanes“ je belo telečje meso živali kmečke pirenejske rjave pasme, kmečkih pasem Aubrac ali Gasconne ali križancev med samicami teh kmečkih pasem in samci pasem Charolais, Limousine ali Blonde d’Aquitaine.

Ekstenzivno rejena teleta vse življenje ostanejo z materami, prehranjujejo pa se z materinim mlekom in travo.

Zakoljejo jih pri starosti od pet do osem mesecev, ko še niso odstavljena, njihov trup pa tehta najmanj 110 kg.

Meso se lahko prodaja v obliki celega trupa, polovic, četrti (zadnja četrt, sprednja četrt) ali kosov mesa (vključno z mletim mesom).

Primerni trupi po lestvici za razvrstitev trupov EUROP spadajo v kategorijo E, U ali R, razvrstitev njihovih profilov pa sega od „super konveksnih“ do „ravnih“ z od „izjemno“ do „dobro“ razvitimi mišicami.

Zamaščenost trupov je po lestvici EUROP ocenjena z 2–3.

Meso je rožnate do svetlo rdeče barve. Maščoba je bele do smetanaste barve.

3.3 Krma (samo za proizvode živalskega izvora) in surovine (samo za predelane proizvode)

Teleta se vse življenje prehranjujejo z materinim mlekom in pasejo.

Tak način prehranjevanja se nadaljuje, dokler se neodstavljena teleta ne zakoljejo.

3.4 Posebne faze proizvodnje, ki jih je treba izvajati na opredeljenem geografskem območju

Zaščiteno meso je meso živali pasem, opredeljenih v točki 3.2, ki se skotijo in redijo na geografskem območju, opredeljenem za to zaščiteno geografsko označbo.

Na opredeljenem geografskem območju morajo potekati naslednje faze proizvodnje mesa:

skotitev;

vzreja: teleta celo življenje preživijo z materjo na pašnikih kmetijskega gospodarstva, dokler ni čas za sezonsko pašo, ko se lahko teleta in njihove matere odženejo na poletne gorske pašnike. Teleta sčasoma zaužijejo vse manj mleka in vse več trave.

Živali se ne odstavijo.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ni nujno, da se zakol in razsek opravita na opredeljenem geografskem območju.

Čas prevoza pred zakolom je omejen na tri ure, da so živali pod čim manjšim stresom in čim manj vznemirjene, s čimer se zagotovi kakovost končnega proizvoda.

3.6 Posebna pravila za označevanje proizvoda, za katerega se uporablja registrirano ime

Ime zaščitene geografske označbe „Rosée des Pyrénées Catalanes“ mora biti opazno navedeno na etiketi skupaj s simbolom zaščitene geografske označbe EU in morebitnimi drugimi informacijami, ki se zahtevajo v skladu z veljavno zakonodajo.

4. Jedrnata opredelitev geografskega območja

Geografsko območje zaščitene geografske označbe, tj. Katalonski Pireneji, je kulturno in geografsko homogeno območje, čeprav pripada dvema različnima državama.

V španskih Katalonskih Pirenejih:

geografsko območje vključuje vse občine v naslednjih visokogorskih okrožjih: Alta Ribagorça, Alt Urgell, Berguedà, Cerdanya, Garrotxa, Pallars Jussà, Pallars Sobirà, Solsonès, Ripollès in Val d’Aran ter občine na gorskih območjih okrožij Alt Empordà (Albanyà, Maçanet de Cabrenys in La Vajol), Bages (Aguilar de Segarra, Castellfollit del Boix, L’Estany, Moià, Mura, Sant Feliu Sasserra, Sant Mateu de Bages in Talamanca), Noguera (Àger, Alòs de Balaguer, Les Avellanes i Santa Linya, La Baronia de Rialb, Camarasa, Os de Balaguer in Vilanova de Meià), Osona (Alpens, Balenyà, El Brull, Centelles, Collsuspina, Espinelves, Folgueroles, Lluçà, Montesquiu, Muntanyola, Olost, Orís, Oristà, Perafita, Prats de Lluçanès, Rupit i Pruit, Sant Agustí de Lluçanès, Sant Bartomeu del Grau, Sant Boi de Lluçanès, Sant Julià de Vilatorta, Sant Martí d’Albars, Sant Martí de Centelles, Sant Pere de Torelló, Sant Quirze de Besora, Sant Sadurní d’Osormort, Sant Vicenç de Torelló, Santa Eulàlia de Riuprimer, Santa Maria de Besora, Santa Maria de Corcó, Seva, Sobremunt, Sora, Tavèrnoles, Tavertet, Tona, Vidrà, Viladrau in Vilanova de Sau) ter Pla de l’Estany (Sant Miquel de Campmajor).

V francoskih Katalonskih Pirenejih:

geografsko območje v departmaju Pyrénées-Orientales vključuje vse občine, ki so del kantonov Vinça, Sournia, Arles-sur-Tech, Prats-de-Mollo, Prades, Olette, Mont-Louis in Saillagouse, ter nekatere občine v kantonih Perpignan (Perpignan), Millas (Corbère in Corbère-les-Cabanes), Thuir (Thuir, Castelnou, Camelas, Caixas, Sainte-Colombe-de-la-Commanderie, Fourques, Tordères, Llauro in Passa), Latour-de-France (Belesta in Caramany), Céret (Montauriol, Calmeilles, Oms, Taillet, Reynes, Céret, Vivès, Saint-Jean-Pla-de-Corts, Maureillas-las-Illas, Les Cluses, Le Perthus in l’Albère), Argelès (Montesquieu-des-Albères, Villelongue-dels-Monts, Laroque-des-Albères, Sorède in Argelès-sur-Mer) ter Saint-Paul-de-Fenouillet (Vira, Fenouillet, Caudiès-de-Fenouillèdes, Prugnanes, Fosse in Saint-Martin).

Geografsko območje v departmaju Aude vključuje občine, ki mejijo na departma Pyrénées-Orientales in ležijo na pirenejskem gorskem območju, in sicer vse občine, ki so del kantonov Axat, Belcaire, Mouthoumet in Quillan, ter nekatere občine v kantonih Couiza (Arques, Bugarach, Camps-sur-l’Agly, Cassaignes, Couiza, Coustaussa, Cubières-sur-Cinoble, Fourtou, Luc-sur-Aude, Missègre, Peyrolles, Rennes-le-Château, Rennes-les-Bains, Serres, Sougraigne, Terroles in Valmigère), Lagrasse (Mayronnes in Saint-Martin-des-Puits), Limoux (Alet-les-Bains, Bouriège, Bourigeole, Castelreng, Festes-et-Saint-André, La Bezole, Saint-Couat-du-Razès in Véraza), Saint Hilaire (Belcastel-et-Buc, Caunette-sur-Lauquet, Clermont-sur-Lauquet, Greffeil, Ladern-sur-Lauquet, Villardebelle in Villefloure) ter Tuchan (Cucugnan, Duilhac-sous-Peyrepertuse, Maisons, Montgaillard, Padern in Rouffiac-des-Corbières).

5. Povezava z geografskim območjem

Katalonski Pireneji imajo ugodne geografske značilnosti za ekstenzivno govedorejo. Zanje so značilni visoko- in nizkogorske steze ter pašniki z obsežnimi naravnimi pašnimi površinami, na katerih se lahko živali pasejo večino leta, dokler vremenske razmere ne postanejo težke. To območje je pod sredozemskim vplivom (vlažno submediteransko podnebje), ki omogoča, da lahko živali preživijo več časa na poletnih pašnikih in gorskih travnikih, kjer se pasejo do jeseni.

Obilica vode in dobra izpostavljenost soncu spodbujata razvoj bogatega in značilnega rastlinstva (ki vključuje zlasti vrste Festuca pratensis, Festuca alpina, Poa pratensis, Dactylis glomerata, Sesleria caerulea, Bromus erectus in Arrhenatherum elatius), kar ustvarja odlična pašna območja za živino. To kmetom omogoča tudi, da na travnikih na srednjegorskih območjih posejejo mešanice trav in stročnic za živinsko krmo v obdobjih, ko visokogorski pašniki niso dostopni. Najpogostejši krmni posevki so detelja, ljuljka, lucerna, navadna turška detelja in bilnica.

Kar zadeva človeške dejavnike, so živali v preteklosti, ko so se uporabljale za delo in meso, skotile spomladi, nato pa so jih odgnali na poletne pašnike skupaj z njihovimi teleti, da bi imeli kmetje čas za druge sezonske dejavnosti in da bi se ohranila krma v nižinah. Nekatera od teh telet so zaklali, ko so se vrnila s poletnih pašnikov, in sicer za lokalno ali domačo porabo mesa. To je bila gospodarsko smiselna praksa, saj so se teleta (imenovana Rosée) v poletnih mesecih prehranjevala zgolj z materinim mlekom in travo na pašnikih. Današnja metoda proizvodnje mesa „Rosée des Pyrénées Catalanes“ temelji na tej tradiciji.

Posebni značaj te zaščitene geografske označbe izhaja iz uporabljenih kmečkih pasem (pirenejska rjava pasma ter pasmi Aubrac in Gasconne), ki so prilagojene temu okolju in se redijo na prostem.

Teleta, ki se redijo s to proizvodno metodo, dobro rastejo zaradi prehrane med vzrejo, ki omogoča dobro mesnatost trupov.

Za teletino „Rosée des Pyrénées Catalanes“ je značilna odlična razvitost mišic, meso je rožnate do svetlo rdeče barve, maščoba pa smetanaste barve. Mesarji in potrošniki zato zelo cenijo trupe in meso teh telet. Na tem območju obstaja večstoletna tradicija uživanja te vrste mesa neodstavljenih živali.

Za Katalonske Pireneje so značilni številna praznovanja, sejmi in trgi, na katerih ima živinoreja pomembno vlogo, teleta vzrejena na tem območju, pa so deležna velike pozornosti. Med temi dogodki so sejem Fira de Sant Ermengol de la Seu d’Urgell (katerega začetki segajo v 11. stoletje), sejmi v občinah Olette, Prats-de-Mollo in Vinça ter pohodi po gorskih pašnikih regionalnega naravnega parka Katalonskih Pirenejev. Velik pritok turistov na to območje prispeva k promoviranju odličnih lastnosti tega mesa, zaradi česar je meso v zadnjih desetletjih zaslovelo pri potrošnikih in strokovnjakih zunaj proizvodnega območja. Posledica tega so številni članki in omembe tega mesa v lokalnih časopisih, kot je L’Indépendant (z dne 2. julija 1992 in 11. julija 2013), v bolj razširjenih časopisih, v reviji Patrimoine en région (št. 22, pomlad 2014) ter na spletnih straneh Le Guide des Gourmands (http://guidedesgourmands.fr) in Association des cuisiniers et restaurateurs du Roussillon (www.toques-blanches-du-roussillon.com). Distribucijske poti za ta proizvod prav tako potrjujejo njegovo pomembnost, saj ga zadruge prodajajo po pošti, mesnice na tem območju pa mu namenjajo posebna razstavna mesta.

Značilne lastnosti mesa „Rosée des Pyrénées Catalanes“ so rezultat:

— posebnega okolja s stezami, ki omogočajo sistem proste reje z dolgim obdobjem paše na poletnih pašnikih,

— sončnega vremena in obilice vode na geografskem območju, ki zagotavljata ustrezne razmere za bogato in posebno rastlinstvo, ki naravno ustvarja velika pašna območja. To podnebje omogoča tudi sejanje trave na začasnih travnikih na srednjegorskih območjih, ki se uporabi za krmo živine, ko paša ni mogoča,

— uporabe pasem, prilagojenih temu okolju. Uporabljene pasme, in sicer pirenejska rjava pasma ter pasmi Aubrac in Gasconne, so kmečke pasme, značilne za to območje, ki imajo dobre lastnosti za tradicionalne metode kmetovanja na gorskih območjih, ker lahko prenašajo skrajne vremenske razmere in za preživetje potrebujejo malo hrane, saj lahko uporabljajo zaloge, ki jih nakopičijo v obdobjih, ko je hrane na pretek (sezonska paša). Zato so zelo prilagojene podnebju in reliefu tega ozemlja,

— posebnega znanja in izkušenj (ekstenzivna reja z malo živalmi) ter

— prehrane telet (samo mleko in trava na pašnikih), povezane s tem sistemom reje, ki je razlog za značilno barvo in mehkost mesa ter značilno mesnatost trupov. Teleta dobro rastejo tudi zaradi materinega mleka, ki je vir velikih količin kalcija. To spodbuja dober razvoj kosti, ki prispeva k dobri mesnatosti trupa telet.

Skratka, težke življenjske razmere na teh gorskih območjih so dejansko neizpodbitne prednosti zaradi kakovostnega proizvoda, ki je tesno povezan s tem območjem. Kmečke pasme lahko dobro izkoristijo visoko- in nizkogorska območja, kar omogoča upravljanje naravnega okolja. Kmetje izkoriščajo svoje proizvode (ki so prepoznavni in slovijo med potrošniki in distributerji ter so zato tudi dražji), zaradi česar lahko ohranjajo sistem kmetovanja (kar koristi tudi preostalim členom verige), ostajajo na območjih, kjer je preživetje težko, ter ohranjajo podeželski način življenja v gorskih vaseh.

Sklic na objavo specifikacije proizvoda

(drugi pododstavek člena 6(1) te uredbe)

http://www.gencat.cat/alimentacio/pliego-rosee-pyrenees-catalanes

https://www.inao.gouv.fr/fichier/CDCRoseedesPyreneescatalanes-FR-24-03-2015.pdf

(1) UL L 343, 14.12.2012, str. 1.